Video: Francois Van Coke en Karen Zoid se nuwe duet roer die hartsnare | Maroela Media
'n Skermskoot uit die musiekvideo vir 'Toe vind ek jou'.
Die lied is deel van Francois se splinternuwe selfgetitelde solo-debuutalbum. "Hy slaan 'n nuwe rigting in… op sý manier," lui 'n persverklaring. "Hy het genoeg geskree. Hy stel homself bloot op sekerlik een van die opwindendste vrystellings van 2015."
Francois en Karen het vinnig en maklik beste vriende geword. Sy het hom geïnspireer om homself kwesbaar te maak met die liedjie. Die kyker sal dit voel, hoor en sien – die perfekte harmonie.
Die ander liedjies op dié album is ook nie so swaar soos sy ander groepe, Fokofpolisiekar of Van Coke Kartel, se klank nie. "Ek wou iets skep wat anders is en ek dink ek het dit reg gekry," het Francois gesê.
Sy bekendstellingstoer skop vandag in Kaapstad af met 'n gratis optrede om 20:00 by SGT Pepper in Langstraat.
Die album is beskikbaar op iTunes. Vir meer inligting besoek Francois van Coke se Facebook-blad of webtuiste.